text: चिदंबरम पर निशाना साधते हुए स्वामी ने कहा कि वह वरिष्ठ कांग्रेस नेता को सिखा रहे हैं कि ‘‘असली हिंदू आतंक ’’ क्या होता है। स्वामी ने कहा, ‘‘अब बेशक मैं चिदंबरम को सिखा रहा हूं कि असल हिंदू आतंक क्या होता है। निश्चित तौर पर मैं क्रूर नहीं बनूंगा , इसलिए मैं उनकी पत्नी, उनके बेटे और बहू को (जेल) भेजूंगा। मैं कांग्रेस पार्टी के लिए भी क्रूर नहीं बनूंगा। मैं कइयों को जेल भेजूंगा ताकि उनकी कार्य समिति की अगली बैठक तिहाड़ जेल में हो सके।’’ देश की आर्थिक स्थिति पर अर्थशास्त्री एवं सांख्यिकीविद स्वामी ने कहा , ‘‘ अर्थव्यवस्था निश्चित तौर पर बहुत अच्छी स्थिति में नहीं है, क्योंकि मैं वित्त मंत्री नहीं हूं।’’ कई तरह के उप - कर (सेस) खत्म करने की वकालत करते हुए भाजपा नेता ने कहा कि सिर्फ एक उप - कर की जरूरत है और लोग जिसके लिए खुशी-खुशी भुगतान करेंगे , वह गौशालाओं के लिए है। उन्होंने कहा, ‘‘मुझे यकीन है कि लोग ऐसे उप-कर का भुगतान खुशी-खुशी करेंगे।’’